প্রারম্ভিক আধুনিক বাংলা সাহিত্য

**প্রারম্ভিক আধুনিক বাংলা সাহিত্য** বা **আধুনিক উন্মেষ পর্বের বাংলা সাহিত্য** বলতে বোঝায় শ্রীরামপুর মিশন প্রেস (১৮০০) প্রতিষ্ঠার পর থেকে ঈশ্বরচন্দ্র গুপ্তের মৃত্যু (১৮৫৯) পর্যন্ত রচিত বাংলা ভাষার সাহিত্যকর্মকে। এই সময়ে আধুনিক বাংলা গদ্য ও কবিতার ভিত্তি গড়ে ওঠে। মুদ্রণযন্ত্রের ও পাশ্চাত্য শিক্ষার প্রভাবে বাঙালি সমাজের মধ্যে সাহিত্যচর্চা বৃদ্ধি পায়। সংবাদপত্রের প্রাথমিক বিকাশ দেখা যায়।

[থাম্ব|১৮১৬ খ্রি. প্রকাশিত ''[অন্নদামঙ্গল* গ্রন্থের সচিত্রকরণ: ‘সুন্দর চোর ধরা’।]]


== ঐতিহাসিক প্রেক্ষাপট ==

== সাময়িকপত্র ও সংবাদপত্র ==


[[দিগ্দর্শন|দিগদর্শন]] বা দিগ্দর্শন ছিল [[বাংলা ভাষা|বাংলা ভাষার]] প্রথম [[সাময়িক পত্র|সাময়িক পত্রিকা]] বা ম্যাগাজিন। এটি শ্রীরামপুর ব্যাপটিস্ট মিশন থেকে প্রকাশিত একটি মাসিক পত্রিকা ছিল। পত্রিকাটির সম্পাদক ছিলেন খ্যাতনামা মিশনারি [[জোশুয়া মার্শম্যান|জোশুয়া মার্শম্যানের]] পুত্র [[জন ক্লার্ক মার্শম্যান]]। ১৮১৮ সালের এপ্রিল মাসে দিগদর্শনের প্রথম সংখ্যা প্রকাশিত হয়। [[সমাচার দর্পণ]] ছিল বাংলার প্রথম সাপ্তাহিক [[সংবাদপত্র]]। এটি ১৮১৮ খ্রিষ্টাব্দের ২৩ মে প্রথম প্রকাশিত হয়। পত্রিকাটির সম্পাদক হিসেবে [[জন ক্লার্ক মার্শম্যান|জন ক্লার্ক মার্শম্যানের]] নাম উল্লেখ থাকলেও তিনি শুধু নামমাত্র সম্পাদক ছিলেন। প্রকৃতপক্ষে [[বাঙালি জাতি|বাঙালি]] বিদ্বজনেরাই সমাচার দর্পণের সম্পাদনার দায়িত্ব পালন করতেন। সমাচার সভারাজেন্দ্র ছিল একটি দ্বিভাষিক (বাংলা ও ফার্সি) সাপ্তাহিক পত্রিকা, যা ১৮৩১ সালের ৭ই মার্চ (২৫ ফাল্গুন ১২৩৭ বঙ্গাব্দ) প্রথম প্রকাশিত হয় এবং এর সম্পাদক ছিলেন শেখ আলিমুল্লাহ; এটি ছিল মূলত [[ইসলাম|মুসলিম]] সম্পাদনায় প্রথম বাংলা সংবাদপত্র। [[সংবাদ প্রভাকর]] ছিল ১৮৩১ খ্রি. [[ঈশ্বরচন্দ্র গুপ্ত]] সম্পাদনায় একটি [[সাপ্তাহিক সংবাদপত্র]] হিসেবে চালু হয় এবং আট বছর পর ১৮৩৯ সালে এটি দৈনিক সংবাদপত্রে রূপান্তরিত হয়, যা ছিল বাংলা ভাষার প্রথম দৈনিক সংবাদপত্র। [[পূর্ববঙ্গ|পূর্ববঙ্গের]] প্রথম সংবাদপত্র [[রঙ্গপুর বার্ত্তাবহ|রঙ্গপুর বার্তাবহ]] [[রংপুর]] থেকে প্রথম আত্মপ্রকাশ করে ১৮৪৭ সালে।

এই সময়ের মধ্যে প্রকাশিত আরও কিছু উল্লেখযোগ্য বাংলা পত্রিকাগুলির মধ্যে ছিল [[সম্বাদ কৌমুদী]] (১৮২১), [[সমাচার চন্দ্রিকা]] (১৮২২), বঙ্গদূত (১৮২৯), জ্ঞানান্বেষণ (১৮৩১), সম্বাদ রত্নাকর (১৮৩৩), সমাচার কৌস্তুভ (১৮৩৫), বিদ্যাবোধিনী (১৮৩৬), সংবাদ রসরাজ (১৮৩৯), তত্ত্ববোধিনী পত্রিকা (১৮৪৩), সোমপ্রকাশ (১৮৫৮) প্রভৃতি।

== কবিতা ==

১৮০১ থেকে ১৮৫৯ খ্রিস্টাব্দ পর্যন্ত সময়কাল বাংলা কবিতার ইতিহাসে এক গুরুত্বপূর্ণ রূপান্তরপর্ব। এই সময় মধ্যযুগীয় কাব্যধারা ধীরে ধীরে ক্ষয়প্রাপ্ত হতে থাকে এবং আধুনিক কবিতার প্রস্তুতি পর্ব শুরু হয়। এই যুগের সর্বাপেক্ষা উল্লেখযোগ্য কবি হলেন [[ঈশ্বরচন্দ্র গুপ্ত]] (১৮১২–১৮৫৯)। তিনি [[সংবাদ প্রভাকর]] পত্রিকায় নিয়মিত কবিতা রচনা করতেন এবং তাঁর কবিতায় ব্যঙ্গ, সামাজিক সমালোচনা ও সমসাময়িক জীবনের প্রতিফলন দেখা যায়। তাঁর মৃত্যুর পরে তাঁর কবিতাগুলি সংকলিত হয়ে ১৮৬২ খ্রিস্টাব্দে ‘*গুপ্ত কবিতা*’ নামে প্রকাশিত হয়। এই গ্রন্থে তাঁর শ্রেষ্ঠ ব্যঙ্গ ও নীতিমূলক কবিতাগুলি স্থান পায়। এই যুগের আরেকজন গুরুত্বপূর্ণ কবি হলেন [[রাজনারায়ণ বসু]]। তিনি নীতিশিক্ষামূলক ও সংস্কারধর্মী কবিতা রচনা করেন। তাঁর উল্লেখযোগ্য কাব্যগ্রন্থ ‘*নীতিকবিতা*’, যা ১৮৪৯ খ্রিস্টাব্দে প্রকাশিত হয়। এই গ্রন্থে পাশ্চাত্য শিক্ষার প্রভাব ও নৈতিক আদর্শের প্রতিফলন লক্ষ্য করা যায়। এছাড়া [[তারাচরণ শিকদার]] এই সময়ের একজন ব্যতিক্রমী কবি, যিনি বিজ্ঞানমনস্ক চিন্তাধারাকে কবিতায় রূপ দিয়েছেন। তাঁর ভূগোল ও জ্যোতির্বিদ্যাভিত্তিক পদ্যগ্রন্থ আনুমানিক ১৮৪০-এর দশকে রচিত ও প্রচলিত হয়। এ ছাড়া [[রামগোপাল ঘোষ]] গীতিধর্মী কবিতা রচনা করেন এবং তাঁর কবিতাগুলি ১৮৪০–১৮৫০ খ্রিস্টাব্দের মধ্যে বিভিন্ন পত্রিকায় প্রকাশিত হয়।

== গদ্য ==

[[উইলিয়াম কেরি]] বাংলা গদ্য সাহিত্যের বিকাশে পথিকৃতের ভূমিকা পালন করেন, তিনি মূলত অনুবাদমূলক গদ্য সাহিত্য রচনা করেছিলেন। উইলিয়াম কেরির লেখা বইগুলো হলো ‘নিউ টেস্টামেন্ট’ (১৮০১), 'কথোপকথন' (১৮০১), ‘ওল্ড টেস্টামেন্ট-মোশার ব্যবস্থা’ (১৮০২), ‘ওল্ড টেস্টামেন্ট-দাউদের গীত’ (১৮০৩), ‘ওল্ড টেস্টামেন্ট-ভবিষ্যদ্বাক্য’ (১৮০৭), ‘ওল্ড টেস্টামেন্ট-য়িশরালের বিবরণ’ (১৮০৯), ‘ইতিহাসমালা’ (১৮১২) প্রভৃতি। [[রামরাম বসু]] রচিত রাজা 'প্রতাপাদিত্য চরিত' বাঙালির লেখা প্রথম বাংলা মৌলিক গদ্যগ্রন্থ ও ছাপাখানায় মুদ্রিত প্রথম বই। বইটি ১৮০১ সালের জুলাই মাসে শ্রীরামপুর মিশন প্রেস থেকে প্রকাশিত হয়। এরপর 'লিপিমালা' নামক আরেকটি গ্রন্থ লেখেন গদ্যাকারে ১৮০২ সালে, যা শ্রীরামপুর থেকে প্রকাশিত হয়। রামরাম বসু উইলিয়াম কেরির বাংলা শিক্ষক ছিলেন, তিনি কেরির বাংলা বাইবেলের পরিমার্জনা করেছিলেন। [[মৃত্যুঞ্জয় বিদ্যালঙ্কার]] হলেন বাংলা গদ্যের বিকাশে আরেক শুকতারা; তাঁর লেখা গদ্যগ্রন্থগুলি হলো ‘বত্রিশ সিংহাসন’ (১৮০২), 'হিতোপদেশ' (১৮০৮), 'মিত্রলাভ সুহৃদ্ভেদ বিগ্রহ সন্ধি এতচ্চতষ্টয়াবয়ব বিশিষ্ট হিতোপদেশ' (পরিলেখন প্রকল্প) (১৮২১), ‘রাজাবলি’ (১৮০৮), ‘বেদান্তচন্দ্রিকা’ (১৮১৭), ‘প্রবোধচন্দ্রিকা’ (১৮৩৩)। তারিণীচরণ মিত্র ও অন্যান্য পণ্ডিতদের রচনায় বাংলা গদ্যের প্রাথমিক রূপ গড়ে ওঠে, যা প্রধানত অনুবাদনির্ভর ও শিক্ষামূলক ছিল। একই সময়ে শ্রীরামপুর মিশনের উদ্যোগে বাইবেলের বাংলা অনুবাদ গদ্যভাষার প্রসারে সহায়তা করে। পরবর্তীকালে রাজা রামমোহন রায় তাঁর বেদান্তগ্রন্থ, গৌড়ীয় ব্যাকরণ ও সমাজসংস্কারমূলক প্রবন্ধের মাধ্যমে যুক্তিবাদী ও মননশীল গদ্যের বিকাশ ঘটান। এই ধারাকে সুসংহত ও পরিণত রূপ দেন [[ঈশ্বরচন্দ্র বিদ্যাসাগর]]; তাঁর বর্ণপরিচয়, শকুন্তলা ও সীতার বনবাস প্রভৃতি রচনার মাধ্যমে সহজ, শুদ্ধ ও মার্জিত ভাষায় আধুনিক বাংলা গদ্যের দৃঢ় ভিত্তি স্থাপিত হয়।

== উপন্যাস ==



উনবিংশ শতাব্দীর শুরুর দিকে একাধিক গদ্যরচনার মধ্যে [[উপন্যাস|উপন্যাসের]] উপাদান খুঁজে পাওয়া যায়। এই প্রসঙ্গে [[ভবানীচরণ বন্দ্যোপাধ্যায়|ভবানীচরণ বন্দ্যোপাধ্যায়ের]] লেখা [[নববাবুবিলাস]] (১৮২৫ খ্রি.) গ্রন্থটির নাম উল্লেখযোগ্য। [[হানা ক্যাথেরিন মুলেন্স|হানা ক্যাথরিন মুলেন্সের]] লেখা  [[ফুলমণি ও করুণার বিবরণ]] (১৮৫২ খ্রি.) কে অনেক বিদ্বজনেরা বাংলা ভাষায় রচিত প্রথম উপন্যাস হিসাবে স্বীকৃতি দেয়। যদিও টেকচাঁদ ঠাকুর ছদ্মনামে, [[প্যারীচাঁদ মিত্র|প্যারীচাঁদ মিত্রের]] রচনা করা  [[আলালের ঘরের দুলাল|আলালের ঘরের দুলালকে]] (১৮৫৮ খ্রি.) প্রথম পূর্ণাঙ্গ বাংলা উপন্যাস হিসাবে ধরা হয়। এরপর ১৮৫৯ খ্রি. [[হরিনাথ মজুমদার|কাঙাল হরিনাথ মজুমদারের]] লেখা উপন্যাস বিজয়-বসন্ত প্রকাশিত হয়।

== নাটক ==
[[চিত্র:ভদ্রার্জুন নাটক.pdf|থাম্ব|১৯৪৯ খ্রিষ্টাব্দে প্রকাশিত *ভদ্রার্জুন'' নাটকগ্রন্থের প্রথম পৃষ্ঠা।]]

তারাচরণ শিকদার রচিত ভদ্রার্জুন (১৮৫২) হলো আধুনিক বাংলা সাহিত্যের প্রথম মৌলিক নাটক। এবছরই যোগেন্দ্রচন্দ্র  গুপ্তের লেখা 'কীর্তিবিলাস' নামক ট্র্যাজেডি নাটক প্রকাশিত হয়। সমসাময়িক আরেকজন নাট্যকার হলেন হরচন্দ্র ঘোষ; তিনি ইংরেজ নাট্যকার শেক্সপিয়রের কয়েকটি নাটকের কাহিনী অবলম্বনে বাঙলা ভাষায় নাটক লিখেছিলেন। তিনি মার্চেন্ট অফ ভেনিস-এর কাহিনী নিয়ে লেখেন ভানুমতী-চিত্তবিলাস (১৮৫৩), রোমিও-জুলিয়েট-এর গল্প নিয়ে লেখেন চারুমুখচিত্তহরা (১৮৬৪) নাটক। তাঁর আরো দুটি নাটক  হলো কৌরব বিয়োগ (১৮৫৮), রজতগিরিনন্দিনী (১৮৭৪)।

এ-সময় নাটক লিখে খুব নাম করেছিলেন রামনারায়ণ তর্করত্ন। তিনি বিদেশি সাহিত্যের সাথে বিশেষ পরিচিত ছিলেন না, চিন্তাভাবনায় ছিলেন একেবারে দেশি। তাঁর নাটকগুলো হচ্ছে কুলীনকুলসর্বস্ব (১৮৫৪), বেনীসংহার (১৮৫৬), রত্নাবলী (১৮৫৮), অভিজ্ঞানশকুন্তল (১৮৬০), মালতীমাধব (১৮৬৭), রুক্মিনীহরণ (১৮৭১), কংসবধ (১৮৭৫), ধর্মবিজয় (১৮৭৫), নবনাটক ইত্যাদি। সমসাময়িক আরও কয়েকজন নাট্যকার হচ্ছেন উমেশচন্দ্র মিত্র, নন্দকুমার রায়, কালীপ্রসন্ন সিংহ। উমেশ মিত্র বিধবাবিবাহের পক্ষে লেখেন বিধবাবিবাহনাটক (১৮৫৬), তাঁর অন্য নাটক হলো সীতার বনবাস নাটক (১২৭২)। নন্দকুমারের নাটকের নাম অভিজ্ঞানশকুন্তলা (১৮৫৫)। কালীপ্রসন্ন সিংহ ছিলেন সেকালের এক বিখ্যাত ব্যক্তি। তিনি রচনা করেছিলেন সাবিত্রী-সত্যবান (১৮৫৮), মালতীমাধব (১৮৫৯)।

১৮৫৯ খ্রি. মাইকেল মধুসূদন দত্তের প্রণীত 'শর্মিষ্ঠা' প্রকাশিত হলে বাংলা নাটক পূর্ণ আধুনিক চেহারা লাভ করে।

## বটতলার প্রকাশনা

বটতলার প্রকাশনা বলতে উনিশ শতকে কলকাতার শোভাবাজার-চিৎপুর অঞ্চলের বটতলাকে কেন্দ্র করে গড়ে ওঠা সস্তা ও জনপ্রিয় বাংলা বইয়ের প্রকাশনা ধারাকে বোঝায়। এর মধ্যে পুঁথি, পাঁচালি, পঞ্জিকা, লোককথা এবং সহজ ভাষায় লিখিত নানা গ্রন্থ অন্তর্ভুক্ত ছিল, যা সাধারণ ও অর্ধশিক্ষিত পাঠকদের মধ্যে ব্যাপক জনপ্রিয়তা লাভ করেছিল। অভিজাতদের অবজ্ঞা সত্ত্বেও, এগুলি বাংলা মুদ্রণ শিল্পের প্রসারে গুরুত্বপূর্ণ ভূমিকা পালন করেছিল।

## আরও পড়ুন

* অষ্টাদশ শতাব্দীর বাংলা সাহিত্য
* প্রাচীন বাংলা সাহিত্য

## তথ্যসূত্র

বিষয়শ্রেণী:বঙ্গ
বিষয়শ্রেণী:বাংলা সাহিত্য
বিষয়শ্রেণী:ভারতীয় সাহিত্য
বিষয়শ্রেণী:পশ্চিমবঙ্গের সংস্কৃতি
বিষয়শ্রেণী:বাংলাদেশের সংস্কৃতি
বিষয়শ্রেণী:ভারতীয় সংস্কৃতি
বিষয়শ্রেণী:বাঙালি সংস্কৃতি
বিষয়শ্রেণী:ভাষা অনুযায়ী ভারতীয় সাহিত্য
বিষয়শ্রেণী:জাতিগোষ্ঠী অনুযায়ী সাহিত্য

## গ্রন্থপঞ্জি
* 
* 
* বাংলা সাময়িক সাহিত্য (১৮১৮-১৮৬৭)। শ্রীব্রজেন্দ্রনাথ বন্দ্যোপাধ্যায়
*